R22 miljoen se perlemoen in vragmotor gevind(Argieffoto: SA Polisie) ’n 50-jarige verdagte is by ’n vulstasie in Kroonstad in hegtenis geneem nadat op meer as R22 miljoen se perlemoen beslag gelê is. Die verdagte is deur lede van die Valke se ondersoekspan vir ernstige georganiseerde misdaad in samewerking met die Kroonstad-hoofwegpatrollie in hegtenis geneem. Volgens kapt. Christopher Singo, woordvoerder van die Valke in die Vrystaat, het die Valke se eenheid vir ernstige georganiseerde misdaad Dinsdag inligting ontvang oor ŉ verdagte wat perlemoen van die Vrystaat na Gauteng gaan vervoer. “Lede het ŉ vragmotor agtervolg en dit by ’n vulstasie in Kroonstad gestop. Tydens die deursoeking van die Tata-vragmotor is 26 bokse gevind met 8 381 eenhede perlemoen ter waarde van meer as R22 miljoen.” Singo het gesê daar is op die perlemoen, die vragmotor sowel as R25 000 kontant, wat in die verdagte se besit gevind is, beslag gelê. Die verdagte sal na verwagting binnekort in die hof verskyn.